V. Veteška, podpredseda NR SR: (2006-04-20):
Otváram rozpravu k písomným odpovediam. Vidím, že sa nikto nehlási. Takže zároveň aj vyhlasujem tento bod programu za ukončený. Konštatujem, že sme prerokovali písomné odpovede a vyhlasujem tento bod za skončený, ako som povedal. V rokovaní pokračujeme bodom interpelácie poslancov . Úvodom chcem pripomenúť, že podľa § 121 ods. 4 zákona o rokovacom poriadku ústne prednesené interpelácie nezbavuje poslanca povinnosti odovzdať svoju interpeláciu písomne predsedovi Národnej rady Slovenskej republiky. Písomne sa do bodu interpelácie prihlásil jeden poslanec, pán poslanec Fajnor, nikto viac, preto dávam pánovi poslancovi slovo. Nech sa páči. K. Fajnor, poslanec: Ďakujem pekne, pán predsedajúci. Vážené kolegyne, kolegovia, podľa § 129 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov interpelujem pána ministra zahraničných vecí Eduarda Kukana. Vážený pán minister Kukan, obraciam sa na vás s dôraznou žiadosťou o prešetrenie právneho a pracovného postupu Ministerstva zahraničných vecí Slovenskej republiky pri konaní, či vlastne nekonaní, vo veci riešenia opakovane písomne požadovanej pomoci pre občana Slovenskej republiky Jána Chlapečka, bytom Senica, Moyzesova 790/11. Jeho kauza vo veci odškodnenia za úraz, ktorý utrpel pri nezavinenej autohavárii v roku 1991 na území Ruskej federácie, sa aj vinou našich orgánov ťahá už pätnásty rok. V tomto čase sa osobne i písomne veľakrát obrátil o pomoc na orgány Slovenskej republiky, no, žiaľ, bezvýsledne. Jeho korešpondencia vo veci tejto kauzy so slovenskými i ruskými orgánmi dosiahla pozoruhodnú hmotnosť niekoľko desiatok kilogramov. Obracal sa predovšetkým na naše veľvyslanectvo v Moskve a Ministerstvo zahraničných vecí Slovenskej republiky, avšak márne. Bolo mu odporučené, aby sa obrátil na Ministerstvo spravodlivosti Slovenskej republiky. To ho však opäť nasmerovalo na Ministerstvo zahraničných vecí Slovenskej republiky a tak dookola. V bezvýchodiskovej situácii sa obrátil na ochrancu ľudských práv v Slovenskej republike Pavla Kandráča, na nášho bývalého právneho zástupcu v Bruseli Roberta Fica, na Úrad vlády Slovenskej republiky a na Kanceláriu prezidenta Slovenskej republiky. Nikto mu nepomohol. Každý ho v podstate nasmeroval späť na Ministerstvo zahraničných vecí Slovenskej republiky. Posledný list so žiadosťou o pomoc pri doriešení jeho prípadu adresovaný vám, pán minister Kukan, osobne odovzdal v podateľni vášho úradu 26. januára 2006. Jeho kópiu odovzdal na vedomie Kancelárii prezidenta Slovenskej republiky a Úradu vlády Slovenskej republiky v ten istý deň. Doteraz, a to už uplynula viac ako dvojnásobná zákonná lehota na podanie odpovede, sa od vás a, žiaľ, ani od vášho úradu odpovede nedočkal. Žiadam vás preto, vážený pán minister, aby ste okolnosti byrokratickej a právnej nečinnosti vášho úradu vo veci občana Slovenskej republiky Jána Chlapečka dôsledne a objektívne prešetrili a voči jej nositeľom vyvodili patričné opatrenia. V prípade vášho nekonania hrozí, že tento náš občan bude žalovať Slovenskú republiku na Medzinárodnom súde v Haagu. A o to dúfam nejde a to si nikto z nás nepraje. Záverom poznamenávam, že Ján Chlapeček je ochotný kedykoľvek predložiť kompetentnému orgánu Slovenskej republiky všetku požadovanú dokumentáciu, ktorá sa týka uvedeného prípadu. Vážený pán minister, prosím o vyčerpávajúcu odpoveď na moju interpeláciu a na okamžité konanie vo veci. Ďakujem za pozornosť.